PIB Headquarters
कोविड-19 पर पीआईबी का बुलेटिन
|
|
- भारत में लगातार तीसरे दिन 1 लाख से कम मामले सामने आए
- पिछले 24 घंटों में दर्ज किए गए 94,052 मामले
- पिछले 24 घंटों के दौरान 1,51,367 मरीज ठीक हुए
- लगातार 28वें दिन दैनिक नए मामलों से ज्यादा रही ठीक होने वाले मरीजों की संख्या
- अभी तक देश भर में कुल 2,76,55,493 लोग हुए ठीक
- मरीजों की ठीक होने की दर बढ़कर 94.77 प्रतिशत हुई
- दैनिक पॉजिटिविटी दर 4.69 प्रतिशत है और लगातार 17 दिनों से यह 10 प्रतिशत से कम बनी हुई है
- जांच क्षमता में उल्लेखनीय वृद्धि के साथ, अभी तक कुल 37.21 करोड़ से अधिक जांच की जा चुकी हैं
- देशव्यापी टीकाकरण अभियान के तहत 24 करोड़ से ज्यादा  टीके लगाए गए हैं
#Unite2FightCorona#IndiaFightsCorona
पत्र सूचना कार्यालय
सूचना एवं प्रसारण मंत्रालय
भारत सरकार
कोविड-19 अपडेट
- भारत में लगातार तीसरे दिन 1 लाख से कम दैनिक नए मामले दर्ज किए गए
- भारत में सक्रिय मामलों की संख्या और घटकर 60 दिन के बाद 12 लाख से कम हुई
- लगातार 28वें दिन दैनिक नए मामलों से ज्यादा रही ठीक होने वाले मरीजों की संख्या
- मरीजों के ठीक होने की दर बढ़कर 94.77 प्रतिशत हुई
- दैनिक पॉजिटिविटी दर 4.69 प्रतिशत है और लगातार 17 दिनों से यह 10 प्रतिशत से कम बनी हुई है
भारत में पिछले 24 घंटों के दौरान देश में 94,052 दैनिक नये मामले दर्ज किए गए। लगातार तीसरे दिन देश में कोविड-19 के नये मामलों की संख्या एक लाख से कम दर्ज की गयी। यह केंद्र और राज्यों/केंद्रशासित प्रदेशों के सहयोग से किए जा रहे प्रयासों का नतीजा है।भारत में कोविड-19 के सक्रिय मामलों की संख्या लगातार घट रही है। सक्रिय मामलों की संख्या गिरकर आज 11,67,952 रह गयी। पिछले 24 घंटे में सक्रिय मामलों की संख्या में कुल 63,463 की कमी आयी है। यह अब देश के कुल कोविड पॉजिटिव मामलों का केवल चार प्रतिशत है।साथ ही लगातार 28वें दिन भारत में बीमारी से उबरने वाले लोगों की दैनिक संख्या कोविड-19 के दैनिक नए मामलों से ज्यादा हैं। पिछले 24 घंटे में बीमारी से 1,51,367 लोग स्वस्थ हुए हैं। पिछले 24 घंटे में दैनिक नये मामलों की तुलना में बीमारी से 57,315 ज्यादा लोग स्वस्थ हुए हैं।
अधिक जानकारी के लिए पढ़ें : https://pib.gov.in/PressReleasePage.aspx?PRID=1725848
कोविड-19 टीकाकरण अपडेट
- स्वास्थ्य मंत्रालय द्वारा यूआईपी के तहत वैक्सीनों के इन्वेंट्री प्रबंधन और यूआईपी वैक्सीनों के भंडारण तापमान डाटा की निगरानी के लिए ईविन का उपयोग किया गया
- केन्द्र सरकार इस संवेदनशील ईविन डाटा के अनधिकृत व्यावसायिक उद्देश्यों के लिए किसी भी प्रकार के दुरुपयोग को रोकने के लिए प्रतिबद्ध है
- केन्द्र सरकार को-विन से जुड़े डाटा सहित कोविड-19 टीकाकरण कार्यक्रम में पारदर्शिता के लिए भी प्रतिबद्ध है
कुछ मीडिया रिपोर्टों में केंद्रीय स्वास्थ्य मंत्री के उस पत्र का हवाला दिया गया है, जो उन्होंने ई-विन इनवेंट्री  और तापमान आंकड़ों के बारे में राज्यों/केंद्र शासित प्रदेशों को लिखा था।केंद्र सरकार ने राज्यों और केंद्र शासित प्रदेशों को सलाह दी है कि वे वैक्सीन के भंडार और जहां उन्हें रखा गया है, वहां के तापमान की पूरी जानकारी और मूल्यांकन ई-विन के जरिये साझा करने से पहले केंद्रीय स्वास्थ्य मंत्रालय की अनुमति जरूर लें। इसका उद्देश्य विभिन्न एजेंसियों को इस डाटा का अपने व्यावसायिक उद्देश्यों से दुरुपयोग को रोकना है।
अधिक जानकारी के लिए पढ़ें :https://pib.gov.in/PressReleasePage.aspx?PRID=1725882
डॉ. हर्षवर्धन ने स्वास्थ्य और ऊर्जा कार्य मंच पर विश्व स्वास्थ्य संगठन के उच्च स्तरीय गठबंधन को संबोधित किया
केंद्रीय स्वास्थ्य और परिवार कल्याण मंत्री डॉ. हर्षवर्धन ने कल रात यहां वीडियो कॉन्फ्रेंस के माध्यम से विश्व स्वास्थ्य संगठन के स्वास्थ्य और ऊर्जा कार्य मंच पर उच्च स्तरीय गठबंधन की पहली बैठक को संबोधित किया। बैठक में कई गणमान्य व्यक्तियों, राष्ट्र प्रमुखों और विश्व बैंक, यूएनडीपी, यूएनएचआरसी, अंतर्राष्ट्रीय अक्षय ऊर्जा एजेंसी  आदि जैसे विभिन्न हितधारकों के प्रतिनिधियों ने भाग लिया।
अधिक जानकारी के लिए पढ़ें:
https://pib.gov.in/PressReleasePage.aspx?PRID=1725863
ऑक्सीजन एक्सप्रेस ट्रेनों ने देश भर में लगभग 28000 एमटीएलएमओ की आपूर्ति की
- 397 ऑक्सीजन एक्सप्रेस रेल गाड़ियों ने पूरे देश में ऑक्सीजन की आपूर्ति पूरी की
- ऑक्सीजन एक्सप्रेस द्वारा अभी तक 1628 टैंकरों से 15 राज्यों को एलएमओ की आपूर्ति कर राहत पहुंचाई है
- ऑक्सीजन एक्सप्रेस से तमिलनाडु में 3900 एमटी से ज्यादा तरल चिकित्सा ऑक्सीजन पहुंचाई गई
- ऑक्सीजन एक्सप्रेस ने विशेष रूप से आंध्र प्रदेश और कर्नाटक को क्रमशः 3100 और 3400 एमटी से अधिक एलएमओ की आपूर्ति की
- महाराष्ट्र में 614 मीट्रिक टन ऑक्सीजन, उत्तर प्रदेश में लगभग 3797 मीट्रिक टन, मध्य प्रदेश में 656 मीट्रिक टन, दिल्ली में 5722 मीट्रिक टन, हरियाणा में 2354 मीट्रिक टन, राजस्थान में 98 मीट्रिक टन, कर्नाटक में 3450 मीट्रिक टन, उत्तराखंड में 320 मीट्रिक टन, तमिलनाडु में 3972 मीट्रिक टन, आंध्र प्रदेश में 3130 मीट्रिक टन, पंजाब में 225 मीट्रिक टन, केरल में 513 मीट्रिक टन, तेलंगाना में 2765 मीट्रिक टन, झारखंड में 38 मीट्रिक टन और असम में 400 मीट्रिक टन ऑक्सीजन पहुंचाई गई
भारतीय रेल सभी बाधाओं को पार करते हुए तथा नए समाधान निकाल कर देश के विभिन्न राज्यों में तरल चिकित्सा ऑक्सीजन  पहुंचाना जारी रखे हुए है।राष्ट्र की सेवा में ऑक्सीजन एक्सप्रेस द्वारा तरल चिकित्सा ऑक्सीजन पहुंचाने में 28000 मीट्रिक टन के आंकड़े को पार कर गई।भारतीय रेल द्वारा अभी तक देश के विभिन्न राज्यों में 1628 से अधिक टैंकरों में लगभग 28060 मीट्रिक टन से अधिक तरल चिकित्सा ऑक्सीजन  पहुंचाई गई है।यहां पर यह बताना आवश्यक है कि 397 ऑक्सीजन एक्सप्रेस गाड़ियों ने अपनी यात्रा पूरी कर विभिन्न राज्यों को सहायता पहुंचाई है।
अधिक जानकारी के लिए पढ़ें:
https://pib.gov.in/PressReleasePage.aspx?PRID=1725720
हाईब्रिड मल्टीप्लाई फेस मास्कः एन-95 रेस्पिरेटर का विकल्प
जैव प्रौद्योगिकी उद्योग अनुसंधान सहायता परिषद  और आईकेपी नॉलेज पार्क इस सिलसिले में फास्ट-ट्रैक कोविड-19 निधि के तहत परिशोधन टेक्नोलॉजीस प्रा.लि. की सहायता कर रहे हैं, ताकि कई तहों वाले मिली-जुली सामग्री से बने हाईब्रिड मल्टीप्लाई फेस मास्क, एसएचजी-95  का विकास हो सके। ये ‘मेड इन इंडिया’ मास्क प्रदूषित कणों को लगभग 90 प्रतिशत और बैक्टीरिया को लगभग 99 प्रतिशत तक रोक सकते हैं। इन मास्कों को इस तरह बनाया गया है कि सांस लेने में कोई दिक्कत नहीं होती और कानों पर बांधने का आरामदेह लूप लगा है। मास्क हाथों से बुने सूती कपड़े के हैं। फिल्टर करने वाली सतह लगाने से इनका फायदा बढ़ गया है। हाथ से धोने और दोबारा इस्तेमाल करने योग्य मास्कों की कीमत कंपनी ने 50-75 प्रति मास्क रखी है, जो आम लोगों के लिये काफी सस्ती है।
अधिक जानकारी के लिए पढ़ें:
https://pib.gov.in/PressReleasePage.aspx?PRID=1725826
श्री धर्मेन्द्र प्रधान ने भिलाई, छत्तीसगढ़ में जम्बो कोविड केयर सुविधा राष्ट्र को समर्पित की
केंद्रीय पेट्रोलियम तथा प्राकृतिक गैस और इस्पात मंत्री श्री धर्मेन्द्र प्रधान ने आज छत्तीसगढ़ में सेल के भिलाई स्टील प्लांट में बनी 114 बिस्तर की कोविड केयर सुविधा को राष्ट्र देश को समर्पित किया।यह अस्पताल गैसीय ऑक्सीजन से लैस है और इसकी स्थापना संयंत्र से गैसीय ऑक्सीजन की आपूर्ति के लिए 1.5 किलोमीटर की पाइपलाइन बिछाने के बाद की गई है। यह इस परियोजना का पहला चरण है जिसका उद्देश्य अगले दो चरणों में ऑक्सीजनयुक्त 500 बिस्तरों तक विस्तार करना है। इस केंद्र में दोहरी ऑक्सीजन बैकअप सप्लाई की सुविधा है। मुख्य स्रोत के रूप में गैसीय ऑक्सीजन के अतिरिक्त संग्रहित तरल मेडिकल ऑक्सीजन बैकअप का भी प्रावधान है। यह सुविधा आईटी आवश्यकताओं और दूरस्थ परामर्श की सुविधा के लिए आवश्यक इंटरनेट और दूरसंचार सेवाओं से भी लैस है।
अधिक जानकारी के लिए पढ़ें:https://pib.gov.in/PressReleasePage.aspx?PRID=1725915
केंद्रीय अल्पसंख्यक कार्य मंत्री श्री मुख्तार अब्बास नकवी ने हज की तैयारियों और टीकाकरण की स्थिति की समीक्षा की
केंद्रीय मंत्री ने कहा कि विभिन्न सामाजिक और शैक्षणिक संस्थानों द्वारा भारत में चल रहे टीकाकरण अभियान के बारे में अफवाहों और आशंकाओं को “रोकने और समाप्त”के लिए एक राष्ट्रव्यापी अभियान शुरू किया जाएगा। उन्होंने कहा, "राज्य हज समितियां, वक्फ बोर्ड, उनसे जुड़े संगठन, केंद्रीय वक्फ समिति, मौलाना आजाद शिक्षा प्रतिष्ठान और अन्य सामाजिक और शैक्षणिक संस्थान अभियान का हिस्सा होंगे।"
अधिक जानकारी के लिए पढ़ें:
https://pib.gov.in/PressReleasePage.aspx?PRID=1725961
Inputs from PIB Field Offices
केरल:केरल में जल्द ही सभी लोकप्रिय पर्यटन स्थल पूर्ण “टीकाकृत क्षेत्र”घोषित किए जा सकते हैं, क्योंकि राज्य सरकार पर्यटन क्षेत्र में हर व्यक्ति को कोविड-19 की डोज देने पर विचार कर रही है जिसे इस महामारी के चलते भारी नुकसान हुआ है। राज्य के पर्यटन मंत्री पी ए मोहम्मद रियास ने आज राज्य विधानसभा में बताया कि सरकार उद्योग मे काम कर रहे लोगों को पहले ही अग्रणी कोविड योद्धा मानते हुई प्राथमिकता सूची में शामिल करके उनको वैक्सीन उपलब्ध कराना शुरू कर चुकी है। राज्य सरकार ने राज्य की राजधानी में स्थित लाइफ साइंस पार्क में एक वैक्सीन विनिर्माण इकाई की स्थापना पर काम करने का फैसला किया है। इसके लिए एक कार्यकारी समूह गठित किया जाएगा, जो प्रमुख वैक्सीन विनिर्माताओं के साथ विचार विमर्श करेगा और उत्पादन के लिए कदम उठाएगा। इसके अलावा, राज्य में कल कोविड 16,204 नए मामले दर्ज किए गए और टीपीआर 14.09 प्रतिशत के स्तर पर रहा। 156 लोगों की मौत के साथ इस बीमारी से मरने वालों की कुल संख्या बढ़कर 10,437 हो गई। राज्य में अभी तक कुल 1,09,20,453 लोगों को टीका लग चुका है। इनमें से 87,15,715 लोगों को पहली डोज और 22,04,738 लोगों को दूसरी डोज लग चुकी है।
तमिल नाडु : तमिल नाडु विधानसभा सत्र सभी कोविड 19 प्रोटोकॉल का पालन करते हुए 21 जून से कलाईवनर आरंगम में शुरू हो जाएगा। कोविड निगेटिव विधायकों और विधानसभा कर्मचारियों को ही अंदर प्रवेश करने की अनुमति मिलेगी। पिछले फैसले को पलटते हुए, तमिलनाडु सरकार ने कक्षा 11 में प्रवेश के लिए होने वाली प्रवेश परीक्षाएं नहीं कराने का फैसला किया और इसके बजाय सरकारी व सरकारी सहायता प्राप्त स्कूलों में सीटों की संख्या 10-15 प्रतिशत बढ़ा दी गई है। तमिलनाडु के स्वास्थ्य सचिव ने केन्द्र को आकस्मिक संदेश भेजकर कहा कि राज्य में वैक्सीन का स्टॉक खत्म हो गया है। अभी तक 56 ऑक्सीजन एक्सप्रेस ट्रेनों के माध्यम से तमिलनाडु को 3,800 मीट्रिक टन तरल मेडिकल ऑक्सीजन  की आपूर्ति की जा चुकी है। राज्य के स्वास्थ्य मंत्री एमए. सुब्रमण्यन ने कहा कि राज्य में अभी तक म्यूकोरमाइकोसिस के 1,052 मामले दर्ज किए जा चुके हैं। तमिलनाडु में बुधवार को कोविड-19 के 17,321 नए मामले सामने आए और 405 लोगों की मौत हो गई, जिससे राज्य में कुल मरीजों की संख्या 22,92,025 और मरने वालों की संख्या 28,170 हो गई। राज्य में अभी तक 1,02,18,925 लोगों का टीकाकरण हो चुका है, जिसमें 81,07,953 लोगों की पहली डोज और 21,10,972 को दूसरी डोज लगाई जा चुकी है।
कर्नाटक :राज्य सरकार द्वारा 09-06-2021 के लिए जारी बुलेटिन के तहत, दर्ज नए मामले : 10,959; कोविड से नई मौत : 192। कल हुए 1,75,966 लोगों के टीकाकरण के साथ राज्य में वैक्सीन लगवाने वालों की कुल संख्या 1,59,33,071 हो गई है। विशेषज्ञों की कोरोना की तीसरी लहर में बच्चों के ज्यादा संक्रमित होने की आशंकाओं के मद्देनजर ऐतिहातन उपाय के तहत डॉक्टरों को बच्चों के उपचार का प्रशिक्षण दिया जा रहा है। केन्द्रीय रसायन एवं उर्वरक मंत्री डी वी सदानंद गौड़ा ने बुधवार को कहा कि केन्द्र ने ब्लैक फंगस के उपचार के लिए राज्य को एम्फोटेरिसिन-बी इंजेक्शन की 15,520 शीशी उपलब्ध कराई है। राज्य सरकार गुरुवार से मुफ्त टीकाकरण अभियान की शुरुआत करेगी, जिसमें कर्नाटक के 10,000 खिलाड़ियों को कवर किया जाएगा। रेल विभाग अभी तक कर्नाटक को 3,340 टन ऑक्सीजन की आपूर्ति कर चुका है। सरकार कौशल विकास, उद्यमशीयलता और आजीविका विभाग की दीनदयाल अंत्योदय योजना के तहत पंजीकृत रेहड़ी पटरी वालों को 2,000 रुपये की सब्सिडी जारी कर चुकी है।
आंध्र प्रदेश :राज्य में 93,511 नमूनों के परीक्षण के बाद कोविड-19 के 8,766 नए मामले दर्ज किए गए और 67 लोगों की मौत हो गई, वहीं पिछले 24 घंटों के दौरान 12,292 मरीजों को डिस्चार्ज कर दिया गया। राज्य में कल तक कोविड वैक्सीन की 1,12,24,580 डोज लगाई गईं, जिसमें पहली डोज लगवाने वाले 86,27,811 लोग और दूसरी डोज लगवाने वाले 25,96,769 लोग शामिल हैं।मुख्य सचिव  अनिल कुमार सिंघल ने कहा कि आंध्र प्रदेश ने अभी तक विभिन्न कंपनियों से वैक्सीन की 16,54,000 खुराक खरीदी हैं जो अभी आनी बाकी हैं, वहीं केन्द्र सरकार के कोटे से जून में 51,40,000 डोज आने का अनुमान है। उन्होंने घोषणा की कि 5 साल से कम उम्र के बच्चों की माताओं को 10 जुलाई तक कोरोना की पहली डोज लगा दी जाएगी। सरकार ने बुजुर्गों को बिना आधार कार्ड के टीका लगाने का फैसला किया है। इसके अलावा, जूनियर डॉक्टरों ने अपनी हड़ताल वापस ले ही और आज से काम शुरू कर दिया।
तेलंगाना :राज्य सरकार ने महामारी के गंभीर हालात को देखते हुए इंटरमीडिएट द्वितीय वर्ष  की परीक्षाएं निरस्त करने का फैसला किया है। कल कोविड के 1,813 नए मामले दर्ज किए गए और 17 लोगों की इस बीमारी से मौत हो गई। इस प्रकार राज्य में कुल मामले 5,96,813 हो गए और अभी तक 3,426 लोगों की मौत हो चुकी है। राज्य के वित्त मंत्री श्री हरीश राव और मुख्य सचिव श्री सोमेश कुमार ने संबंधित अधिकारियों के साथ कल राज्य में कोविड टीकाकरण की प्रगति की समीक्षा की और अगले चार दिनों में प्रमुख शहरी स्थानीय निकायों में सुपर स्प्रेडर्स/ ऊंचे जोखिम वाले समूहों को कवर करते हुए 10 लाख लोगों के टीकाकरण का फैसला किया है। इसके साथ ही प्राथमिकता सूची में डायलिसिस और थैलासेमिया मरीजों, बैंक, डाक, राजस्व विभागों, बैंक कर्मचारियों व स्वयं सहायता समूह की महिलाओं को शामिल करने का फैसला भी किया गया है। कल सभी श्रेणियों के कुल 1,63,578 लोगों को पहली खुराक और 10,724 लोगों को दूसरी खुराक लगाई गई, जिससे पहली डोज लगवाने वालों की कुल संख्या 57,48,744 और दूसरी डोज लगवाने वालों की कुल संख्या 14,69,555 हो गई।
महाराष्ट्र : राज्य में कोरोना की दूसरी लगातार सुस्त पड़ रही है। जिलों को विभिन्न स्तरों में बांटने और इस क्रम में छूट दिए जाने के बाद पिछले सोमवार से नए मामलों की संख्या कम बनी हुई है। राज्य में बुधवार को कोरोना के 16,379 मरीज ठीक हो गए। नतीजतन, ठीक होने वाले मरीजों की कुल संख्या 55,97,304 तक पहुंच गई और राज्य में मरीजों की सुधार की दर बढ़कर 95.45 प्रतिशत हो गई। दूसरे शहरों की तुलना में पुणे में दैनिक मामलों की संख्या ज्यादा बनी हुई है, जिसके बाद मुंबई और कोल्हापुर का नंबर है।
गुजरात : कोरोना के मामलों में गिरावट के बीच, गुजरात सरकार ने 11 से 26 जून तक बंदिशों में छूट देने का फैसला किया है। इस अवधि के दौरान, सुबह 9 बजे से शाम 7 बजे तक 50 प्रतिशत क्षमता के साथ होटल व रेस्टोरेंट, जिमका परिचालन किया जा सकता है। हालांकि, अधिकारियों ने बताया कि 36 शहरों में रात 9 बजे से सुबह 6 बजे के बीच नाइट कर्फ्यू जारी रहेगा। 9 जून  को, कोरोना संक्रमण के 644 मामले दर्ज किए गए, जबकि 10 लोगों की मौत हो गई। राज्य में सक्रिय मामलों की संख्या 13,683 है, जबकि अभी तक 7,94,703 लोग ठीक होकर घर जा चुके हैं। बानसकंठा जिले में लगभग 3,000 की आबादी वाला छोटा सा गांव दगडौल स्व अनुशासन के दम पर कोरोना से पूरी तरह मुक्त हो गया है। बुधवार को 2,66,223 लोगों का टीकाकरण हुआ, जिनमें 1,87,269 लोग 18-44 आयु वर्ग के थे। कुल मिलाकर, अभी तक 1.91 करोड़ लोगों का टीकाकरण हो चुका है।
राजस्थान : पिछले सात दिनों में राज्य में कम से कम 50 लोगों की म्यूकोरमाइकोसिस या ब्लैक फंगस से मौत हो गई है जिससे ब्लैक फंगस में मरने वालों की कुल संख्या 128 हो गई है। राज्य के कुल पॉजिटिव मामलों में से सक्रिय मामलों की संख्या अब 1.2 प्रतिशत है। पिछले 24 घंटों में, राज्य में कोविड से 30 लोगों की मौत हो गई, जबकि 520 लोग जांच में पॉजिटिव पाए गए। इस प्रकार, अभी तक मरने वालों की संख्या 8,749 और मामले 9,48,024 के स्तर पर हैं। स्थानीय-स्व सरकार  विभाग के साथ मिलकर, स्वास्थ्य विभाग राज्य में आश्रय स्थलों  में रहने वालों के लिए विशेष टीकाकरण शिविर आयोजित करने की योजना बना रहा है।
मध्य प्रदेश :दो महीने के बाद आज भोपाल में बाजार खुल गए। 39 विशेष शिविरों में 15,000 दुकानदारों का टीकाकरण किया गया। 50 प्रतिशत उपस्थिति के साथ निजी कार्यालयों ने काम करना शुरू कर दिया है। होटल, रिजॉर्ट को भी खुलने की मंजूरी दे दी गई है। रेस्टोरेंट घर पर सामान ले जाने और होम डिलिवरी की सुविधा दे सकते हैं। बुधवार को मध्य प्रदेश में संक्रमण के 537 नए मामले सामने आए। राज्य के 7 जिलों में 10 से ज्यादा मामले दर्ज किए गए। इंदौर में 179, भोपाल में 124 और जबलपुर में 46 नए मामले सामने आए। ब्लैक फंगस के मामलों में गिरावट आ रही है और इनकी संख्या अब 1,056 है।
छत्तीसगढ़: छत्तीसगढ़ में कोरोना संक्रमण रोकने के लिए अभी तक 72,01,826 वैक्सीन लगाई जा चुकी हैं। राज्य स्वास्थ्य कर्मचारियों के टीकाकरण में पहले दो राज्यों में शामिल है और 45 वर्ष से ज्यादा उम्र के नागरिकों के टीकाकरण में पहले 10 राज्यों में है। 18 वर्ष और उससे ज्यादा उम्र के समूह 9 लाख से ज्यादा लोगों को अभी तक पहली वैक्सीन मिल चुकी है। राज्य में 90 प्रतिशत स्वास्थ्य कर्मचारियों, 100 प्रतिशत फ्रंटलाइन कर्मचारियों और 45 वर्ष से ज्यादा उम्र के 77 प्रतिशत नागरिकों को कोरोना संक्रमण रोकने के लिए पहली खुराक दी जा चुकी है। छत्तीसगढ़ के शहरी इलाकों में, झुग्गी बस्तियों में रहने वाले लोगों को मोबाइल मेडिकल यूनिट्स  से नियमित जांच-उपचार-दवा का लाभ मिल रहा है, जो अभी तक संक्रमण को काबू में करने में काफी उपयोगी साबित हुई हैं। इस योजना के तहत अभी तक 10 हजार शिविर आयोजित किए जा चुके हैं।
गोवा :मुख्यमंत्री प्रमोद सावंत ने कहा कि टीका उत्सव से सरकार लोगों तक पहुंचने में सक्षम हुई है। सरकार 18-44 आयु वर्ग के अधिकतम लोगों के टीकाकरण के लिए टीका उत्सव 3.0 शुरू करने पर विचार कर रही है। केन्द्र सरकार द्वारा हाल में अपने कोविड प्रबंधन प्रोटोकॉल से एंटी-पैरासिटिक दवा को बाहर किए जाने के बाद राज्य सरकार ने आइवरमेक्टिन खरीदने के अपने प्रस्ताव को रद्द कर दिया है। बुधवार को कोविड-19 के 456 नए मामलों की पहचान हुई, जिससे सक्रिय मामलों की संक्या 5790 हो गई। वहीं बुधवार को 16 लोगों की मौत हो गई। राज्य की सुधार दर 94.61 प्रतिशत के स्तर पर है।
असम :राज्य में 3,751 नए मामले आने के साथ बुधवार को कोविड-19 की पॉजिटिविटी दर मामूली बढ़कर 3.24 प्रतिशत हो गई। बुधवार को वायरस के चलते 55 लोगों की मौत हो गई। असम के स्वास्थ्य मंत्री केशव महंत ने बुधवार को कहा कि राज्य में टीकाकरण की प्रक्रिया 15 अगस्त तक पूरी हो जाएगी। महंत ने बताया कि 21 जून से राज्य में कोविड वैक्सीन उपलब्ध हो जाएंगी।
मणिपुर :राज्य में सात लोगों की मौत हो गई, 775 नए पॉजिटिव मामले दर्ज किए गए। राज्य में टीकाकरण के बाद एक और व्यक्ति की मौत हो गई। अब फार्मेसी/ऑयल पम्प खोलने के लिए निगेटिव कोविड प्रमाण पत्र की जरूरत होगी। राज्य में प्रमाण पत्रों की जांच का अभियान चलाया गया। मणिपुर में टीकाकरण करवाने वालों की संख्या 4,41,745 हो गई है।
मेघालय :राज्य में ठीक होने वाले मरीजों की संख्या नए मामलों से ज्यादा बनी हुई है। राज्य में 507 मरीज ठीक हो गए, जबकि 448 नए मामले सामने आए। बुधवार को राज्य सरकार को मिली जीनोम अनुक्रमण रिपोर्ट में पता चला कि मेघालय में सार्स-सीओवी-2 के ऊंची संक्रामकता वाले डेल्टा वैरिएंट की मौजूदगी चलते राज्य में अस्पताल में भर्ती होने की दर ज्यादा बनी हुई है। मेघालय सरकार ने प्रवेश-निकासी प्रोटोकॉल में संशोधन करते हुए आरटी-पीसीआर जांच को अनिवार्य कर दिया है, चाहे उनके पास कोविड-निगेटिव प्रमाण पक्ष हो।
सिक्किम :सिक्किम में बुधवार को हुईं 2,135 कोविड जांच में 231 नए पॉजिटिव मामले दर्ज किए गए और कोविड के कारण एक व्यक्ति की मौत हो गई। राज्य में 371 मरीजों के ठीक होने के साथ अब कुल सक्रिय मामले 3,869 हैं।
त्रिपुरा :पिछले 24 घंटों के दौरान 16,084 नमूनों के परीक्षण के बाद 625 लोग पॉजिटिव पाए गए और 3.72 प्रतिशत की पॉजिटिविटी दर दर्ज की गई। राज्य में 14 लोगों की मृत्यु दर्ज की गई, जो किसी एक दिन में सबसे ज्यादा आंकड़ा है। वहीं स्वास्थ्य सचिव और एनएचएम एमडी ने त्रिपुरा के मुख्यमंत्री के निर्देश पर जीबीपी अस्पताल का दौरा किया।
नागालैंड : नागालैंड में ज्यादा छूट के साथ 18 जून तक एक हफ्ते के लिए लॉकडाउन फिर से बढ़ा दिया गया है। दुकानों को सुबह 6 बजे से दोपहर 2 बजे तक खुलने की अनुमति होगी। वहीं हल्के मोटर यात्री वाहनों को ऑड-एवन आधार पर संचालन की अनुमति होगी। जिला कार्यबलों द्वारा ‘मास्क नहीं-गतिवधि नहीं’ का सख्ती से पालन किया गया है। मुख्यमंत्री निफियू रियो ने कोविड इन्फो ऐप का शुभारम्भ किया। इस ऐप पर आसानी से कोविड से जुड़ी जानकारियां उपलब्ध होंगी और अस्पतालों में बिस्तरों की स्थिति के बारे में पता चल जाएगा।